Man kritiek ná hy van winkel se dak valArgieffoto: ER24 ŉ Man is in ŉ kritieke toestand in ŉ hospitaal nadat hy Woensdag van ŉ supermark in Fochville, Gauteng, se dak geval het. Russel Meiring, woordvoerder van ER24, het gesê die man het vermoedelik saam met kollegas herstelwerk op die supermark se dak in Dorpstraat gedoen, toe hy sowat vyf meter ver geval het. “Paramedici van ER24 het toevallig in die straat verbygery toe hulle deur die man se kollegas van die pad afgetrek is,” het Meiring aan Maroela Media gesê. “Die man is op die grond aangetref en noodhulpbeamptes van die supermark het hom behandel. Paramedici het by hulle oorgeneem. Hy was in ŉ kritieke toestand en het erge beserings aan sy kop en rug opgedoen.” ŉ Helikopter van ER24 is ontbied om die man na ŉ private hospitaal in Johannesburg te neem. Omstandighede rondom die voorval word ondersoek.